เปิด 3 หุ้นบิ๊กแคปพื้นฐานแกร่ง โบรกฯเคาะเป้าสูงปรี๊ด หนุนอัพไซด์พุ่งเกิน 50%
เปิด 3 หุ้นบิ๊กแคปพื้นฐานแกร่ง โบรกฯเคาะเป้าสูงปรี๊ด หนุนอัพไซด์พุ่งเกิน 50%
21 พ.ย. 2561

ผู้สื่อข่าวรายงานว่า ณ เวลา 12.04 น. ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ 76 บาท ลบ 0.50 บาท หรือ 0.65% สูงสุดที่ 76.50 บาท ต่ำสุดที่ 75.25 บาท ด้วยมูลค่าซื้อขาย 628.88 ล้านบาท
โดย บล.ฟินันเซีย ไซรัส ระบุในบทวิเคราะห์ แนะนำ “ซื้อ” ให้ราคาเป้าหมาย 120 บาท/หุ้น มองว่ากำไรของ PTTGC ค่อนข้างจะมั่นคง ไม่ผันผวนเหมือนโรงโอเลฟินส์อื่นที่ใช้วัตถุดิบหลักเป็นแนฟทาที่ขึ้นลงตามราคาน้ำมันดิบ และยังมีจุดเด่นเรื่องการต่อยอดผลิตภัณฑ์ไปปลายน้ำเพื่อเพิ่มมาร์จิ้นในระยะยาว
ทั้งนี้ กำไรปกติช่วง 9 เดือนอยู่ที่ 36,994 ล้านบาท คิดเป็น 76% ของกำไรทั้งปีนี้ของบล.ฟินันเซีย ไซรัส ที่ 48,844 ล้านบาท (โต 20% เทียบจากปีก่อน) ถึงแนวโน้มกำไนไตรมาส 4/61 จากกลุ่มโอเลฟินส์ยังอ่อนตัวลงจาก Supply ใหม่ ซึ่งเป็นสิ่งที่ตลาดรับรู้กันอยู่แล้วว่า กำไรของธุรกิจโอเลฟินส์ในครึ่งหลังปี 2561 จะไม่ได้แข็งแกร่งเท่าครึ่งปีแรก แต่สิ่งที่ตลาดไม่ได้คาดไว้คือ Spread น้ำมันดีเซลและน้ำมันเตาที่พุ่งขึ้นสูงสุดในรอบกว่า 5 ปี ประกอบกับราคา Px ที่ยังทรงตัวได้ ส่งผลให้กำไรของกลุ่มโรงกลั่นและอโรมาติกส์น่าจะมาช่วยพยุงกำไรของกลุ่มโอเลฟินส์ที่ลดลงได้ระดับหนึ่ง
ด้านราคาหุ้นปัจจุบัน ซื้อขายกันที่ P/E เพียง 7.5 เท่า และมีปันผลกว่า 6% ตอบรับกับความกังวลเรื่อง Supply ใหม่จากทวีปอเมริกาและความกังวลด้าน Demand จากจีนที่อาจชะลอตัวลงจาก Trade War ไประดับหนึ่งแล้ว ด้วยกำไรที่มั่นคงที่สุดตัวหนึ่งในกลุ่มพลังงานและปิโตรเลี่ยม พร้อมเงินปันผลที่สูง
ทั้งนี้ จากราคาเป้าหมายของ PTTGC ที่ 120 บาท ส่งผลให้มีอัพไซด์จากราคาล่าสุดที่ 76บาท อยู่ 57.89%
ส่วนราคาหุ้น บริษัท บี.กริม เพาเวอร์ จำกัด (มหาชน) หรือ BGRIM อยู่ที่ 25 บาท บวก 0.20 บาท หรือ 0.81% สูงสุดที่ 25.25 บาท ต่ำสุดที่ 24.80 บาท ด้วยมูลค่าซื้อขาย 45.07 ล้านบาท
โดย บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น BGRIM ราคาเป้าหมาย 39 บาท/หุ้น อิงวิธี DCF (WACC = 5.5%, no terminal growth) BGRIM ยังคงเป็นหุ้น Top Pick ในกลุ่มโรงไฟฟ้า SPP ของบล.เคทีบี (ประเทศไทย) ด้วยการเติบโตที่มั่นคงกว่า 40% ต่อปี  CAGR ปี 2560-2564 หนุนโดยโรงไฟฟ้าที่มี PPA รองรับกำลังการผลิตตามสัดส่วนรวมอีกกว่า 1.1 GW (+96% จากกำลังการผลิตในปัจจุบัน) ที่จะทยอย COD ในอนาคต
ทั้งนี้ จากราคาเป้าหมายของ BGRIM ที่ 39 บาท ส่งผลให้มีอัพไซด์จากราคาล่าสุดที่ 25 บาท อยู่ 56%
ขณะเดียวกันราคาหุ้น บริษัท กันกุลเอ็นจิเนียริ่ง จำกัด (มหาชน) หรือ GUNKUL อยู่ที่ 3.10 บาท บวก 0.04 บาท หรือ 1.31% สูงสุดที่ 3.12 บาท ต่ำสุดที่ 3.04 บาท ด้วยมูลค่าซื้อขาย 27.05 ล้านบาท
โดย บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” หุ้น GUNKUL ให้ราคาเป้าหมาย 5 บาท/หุ้น สำหรับการลงทุนระยะยาว โดยมีปัจจัยหนุนคือ 1.) กำไรปี 61-62 เติบโตสูง 2.) โรงไฟฟ้าพลังลมในไทยจะสร้างกำไรให้เติบโตต่อเนื่องและมั่นคงในระยะยาว 3.) มีโอกาสชนะประมูลโครงการเคเบิ้ลใต้ทะเล และ/หรือวางสายไฟฟ้าลงใต้ดิน ซึ่งคาดจะเปิดประมูลในไตรมาส 4/61-ไตรมาส 1/62 และ 4.) ราคาหุ้นยังมี upside gain ถึง 62% จากราคาเป้าหมาย 5 บ. (SOTP) เทียบเท่าปี 2562 ซึ่ง P/B อยู่ที่ 3.5 เท่า ซึ่งต่ำกว่าค่าเฉลี่ยย้อนหลัง 4 ปีที่ 4.5 เท่า
ทั้งนี้ จากราคาเป้าหมายของ GUNKUL ที่ 5 บาท ส่งผลให้มีอัพไซด์จากราคาล่าสุดที่ 3.10 บาท อยู่ 61.29%